สรุปภาวะตลาดต่างประเทศวานนี้
สรุปภาวะตลาดต่างประเทศ ประจำวันที่ 10 พ.ค.60
11 พ.ค. 2560

ดัชนีดาวโจนส์ตลาดหุ้นนิวยอร์กปิดลบ เมื่อคืนนี้ (10 พ.ค.) หลังจากประธานาธิบดีโดนัลด์ ทรัมป์แห่งสหรัฐ ได้ประกาศปลดนายเจมส์ โคมีย์ พ้นจากตำแหน่งผู้อำนวยการสำนักงานสอบสวนกลางสหรัฐ (FBI) โดยข่าวดังกล่าวส่งผลให้ตลาดวิตกกังวลเกี่ยวกับความไม่แน่นอนทางการเมืองในสหรัฐ นอกจากนี้ ตลาดยังได้รับแรงกดดันหลังจากนายเอริค โรเซนเกรน ประธานธนาคารกลางสหรัฐ (เฟด) สาขาบอสตัน ได้ออกมาสนับสนุนให้เฟดปรับขึ้นอัตราดอกเบี้ยอีก 3 ครั้งในปีนี้ อย่างไรก็ตาม ดัชนี Nasdaq ทำสถิติปิดที่ระดับสูงสุดติดต่อกันเป็นวันที่ 4 หลังจากบริษัทจดทะเบียนบางแห่งเปิดเผยผลประกอบการที่แข็งแกร่ง
ดัชนีเฉลี่ยอุตสาหกรรมดาวโจนส์ปิดที่ 20,943.11 จุด ลดลง 32.67 จุด หรือ -0.16% ดัชนี S&amp;P 500 ปิดที่ 2,399.63 จุด เพิ่มขึ้น 2.71 จุด หรือ +0.11% ดัชนี Nasdaq ปิดที่ 6,129.14 จุด เพิ่มขึ้น 8.56 จุด หรือ +0.14%
 
ตลาดหุ้นยุโรปปิดบวกเมื่อคืนนี้ (10 พ.ค.) โดยตลาดปิดบวกติดต่อกัน 2 วันทำการ หลังจากนายมาริโอ ดรากี ประธานธนาคารกลางยุโรป (ECB) กล่าวว่า ความเสี่ยงต่อการฟื้นตัวอย่างแข็งแกร่งของเศรษฐกิจยูโรโซนได้ลดลงแล้ว พร้อมระบุว่า ECB ยังไม่ถอนมาตรการกระตุ้นเศรษฐกิจ
ดัชนี Stoxx Europe 600 ขยับขึ้น 0.2% ปิดที่ 396.45 จุด
ดัชนี DAX ตลาดหุ้นเยอรมันปิดที่ 12,757.46 จุด เพิ่มขึ้น 8.34 จุด หรือ +0.07% ดัชนี CAC-40 ตลาดหุ้นฝรั่งเศสปิดที่ 5,400.46 จุด เพิ่มขึ้น 2.45 จุด หรือ +0.05% ดัชนี FTSE 100 ตลาดหุ้นลอนดอนปิดที่ 7,385.24 จุด เพิ่มขึ้น 43.03 จุด หรือ +0.59%
 
ตลาดหุ้นลอนดอนปิดทำสถิติสูงสุดในรอบ 7 สัปดาห์ เมื่อคืนนี้ (10 พ.ค.) ด้วยแรงหนุนจากหุ้นกลุ่มสินค้าโภคภัณฑ์ที่ปรับตัวขึ้นอย่างแข็งแกร่ง นอกจากนี้ตลาดยังรับปัจจัยบวกจากการที่เงินปอนด์อ่อนค่าลง เนื่องจากนักลงทุนชะลอการซื้อขายก่อนที่ธนาคารกลางอังกฤษจะเปิดเผยรายงานเงินเฟ้อและมติเกี่ยวกับอัตราดอกเบี้ยในวันนี้ตามเวลาอังกฤษ
ดัชนี FTSE 100 เพิ่มขึ้น 43.03 จุด หรือ +0.59% ปิดที่ 7,385.24 จุด
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดพุ่งขึ้น กว่า 3% เมื่อคืนนี้ (10 พ.ค.) หลังสำนักงานสารสนเทศด้านการพลังงานของรัฐบาลสหรัฐ (EIA) เปิดเผยว่า สต็อกน้ำมันดิบของสหรัฐลดลงมากกว่าคาดในสัปดาห์ที่แล้ว นอกจากนี้ ราคาน้ำมันยังได้ปัจจัยบวกจากข่าวที่ว่า ซาอุดิอาระเบียจะปรับลดปริมาณน้ำมันที่จะจัดส่งแก่ภูมิภาคเอเชีย
สัญญาน้ำมันดิบ WTI ส่งมอบเดือนมิ.ย. พุ่งขึ้น 1.45 ดอลลาร์ หรือ 3.2% ปิดที่ 47.33 ดอลลาร์/บาร์เรล
สัญญาน้ำมันดิบเบรนท์ส่งมอบเดือนก.ค. เพิ่มขึ้น 1.49 ดอลลาร์ หรือ 3.1% ปิดที่ 50.22 ดอลลาร์/บาร์เรล
 
สัญญาทองคำตลาดนิวยอร์กปิดบวก เมื่อคืนนี้ (10 พ.ค.) หลังจากมีรายงานว่านายโดนัลด์ ทรัมป์ ประธานาธิบดีสหรัฐ ได้ประกาศปลดนายเจมส์ โคมีย์ ผู้อำนวยการสำนักงานสอบสวนกลางสหรัฐ (FBI) พ้นจากตำแหน่ง โดยข่าวดังกล่าวส่งผลให้ตลาดวิตกกังวลเกี่ยวกับความไม่แน่นอนทางการเมืองในสหรัฐ และทำให้นักลงทุนเข้าซื้อทองคำซึ่งเป็นสินทรัพย์ที่ปลอดภัย
สัญญาทองคำตลาด COMEX (Commodity Exchange) ส่งมอบเดือนมิ.ย. เพิ่มขึ้น 2.8 ดอลลาร์ หรือ 0.23% ปิดที่ระดับ 1,218.90 ดอลลาร์/ออนซ์
สัญญาโลหะเงินส่งมอบเดือนก.ค. เพิ่มขึ้น 14 เซนต์ หรือ 0.87% ปิดที่ 16.207 ดอลลาร์/ออนซ์
สัญญาพลาตินัมส่งมอบเดือนก.ค. เพิ่มขึ้น 9 ดอลลาร์ หรือ 1% ปิดที่ 909.9 ดอลลาร์/ออนซ์
สัญญาพัลลาเดียมส่งมอบเดือนมิ.ย.เพิ่มขึ้น 5.75 ดอลลาร์  หรือ 0.7% ปิดที่ 799.35 ดอลลาร์/ออนซ์
 
สกุลเงินดอลลาร์สหรัฐแข็งค่าขึ้น เมื่อเทียบกับเงินสกุลหลักๆ ในการซื้อขายที่ตลาดนิวยอร์กเมื่อคืนนี้ (10 พ.ค.) ด้วยแรงหนุนจากการที่นายเอริค โรเซนเกรน ประธานธนาคารกลางสหรัฐ (เฟด) สาขาบอสตัน ได้ออกมาส่งสัญญาณสนับสนุนให้เฟดปรับขึ้นอัตราดอกเบี้ยอีก 3 ครั้งในปีนี้
ยูโรอ่อนค่าลงเมื่อเทียบกับดอลลาร์สหรัฐ ที่ระดับ 1.0858 ดอลลาร์ จากระดับ 1.0866 ดอลลาร์ ในขณะที่ปอนด์แข็งค่าขึ้นแตะ 1.2936 ดอลลาร์ จากระดับ 1.2925 ดอลลาร์ และดอลลาร์ออสเตรเลียแข็งค่าขึ้นที่ระดับ 0.7367 ดอลลาร์ จากระดับ 0.7333 ดอลลาร์
ดอลลาร์แข็งค่าขึ้นเมื่อเทียบกับเยนที่ระดับ 114.32 เยน จากระดับ 114.27 เยน และแข็งค่าขึ้นเมื่อเทียบกับฟรังก์สวิส ที่ระดับ 1.0094 ฟรังก์สวิส จากระดับ 1.0090 ฟรังก์สวิส